Twee KZN-stappers veilig gevindDr. Corne van Rensburg van Amanzimtoti en pastoor Willie Henning van Port Edward, albei 66 jaar oud is veilig gevind nadat hulle in die Umtamvuna-natuurreservaat verdwaal het (Foto: NSRI) Twee stappers wat oor die naweek tydens slegte weer in die Umtamvuna-natuurreservaat naby Port Edward in KwaZulu-Natal verdwaal het, is veilig gevind. Dr. Corne van Rensburg van Amanzimtoti en pastoor Willie Henning van Port Edward, albei 66 jaar oud, is laat Sondagmiddag veilig gevind, het John Nicholas, stasiebevelvoerder van die Nasionale Seereddingsinstituut (NSRI) in Port Edward, gesê. Maroela Media het vroeër berig ŉ omvattende soektog is van stapel gestuur toe die twee mans nie Saterdag omstreeks 16:00 teruggekeer het van hul staptog op een van die “Long Walk”-roetes nie. Die soektog het deurnag voortgeduur en is Sondagoggend hervat. “Ons het tevergeefs na die mans bly soek in die swaar reën en digte mis, ondanks die feit dat ons vinnig Sondagoggend met hulle kon praat om te bevestig hulle is veilig, voor hulle selfone se batterye pap geword het,” het Nicholas verduidelik. “Deur die loop van die middag het die weer vir ongeveer ŉ halfuur gelig en ŉ plaaslike vlieënier, Dean Riley, het sy helikopter vrywillig beskikbaar gemaak om aan die soektog deel te neem. Ons het oor ŉ gebied gevlieg waar ons gedink het hulle is, gebaseer op al die inligting tot ons beskikking. Dit was ŉ moeilik toegangbare gebied, en hulle is opgemerk – maar ver weg van die roete af,” het Nicholas gesê. Riley kon die twee mans met behulp van sy helikopter oppik. “Hulle het gesê dit het baie bedompig en warm geraak tydens hul staptog en hulle het die roete verlaat om te gaan swem, maar toe het die weer opgesteek en in die digte mis en reën kon hulle nie weer die pad kry nie.” Die mans is nie beseer nie. “Alle dienste en almal wat aan die soektog deelgeneem het, word geloof vir dié enorme gemeenskapspoging,” het Nicholas bygevoeg. Die NSRI Port Edward, natuurbewaarders van Ezemvelo KZN-natuurpark, die polisie se soek- en reddingseenheid, polisie se honde-eenheid, Medivac-ambulansdienste, GP Secuirty, Balito- gespesialiseerde soek- en reddingsdiens, plaaslike boere en die Port Edward Belastingsbetalersvereniging het aan die omvattende soektog deelgeneem.